Span beboet omdat spelers nie bikini's dra | Netwerk24
21 Julie 2021 09:32
Noorweë se strandhandbalspan is met €1 500 (R25 970) beboet omdat die spelers kortbroeke pleks van bikinibroekies gedra het in hul bronsmedalje-wedstryd teen Spanje in die Europese Kampioenskap in Varna, Bulgarye.
Die Europese Handbalfederasie (EHF) sê in 'n verklaring hy het die boete opgelê weens die span se "onbehoorlike kleredrag". Die New York Times berig die EHF se voorgeskrewe kleredrag vir vrouedeelnemers is bikinibroekies.
Die EHF sê hy het "elke speler met €150 beboet vir 'n groottotaal van €1 500".
Kare Geir Lio, grootbaas van die Noorweegse Handbalfederasie (NHF), sê die beheerliggaam het die boete betaal, maar meen kleredrag moet 'n vrye keuse wees binne 'n gestandaardiseerde raamwerk.
"Die belangrikste ding is om toerusting en uitrustings te hê waarmee die spelers gemaklik is," sê hy.
"Ons is baie trots op hierdie vroue, wat gedurende die Europese Kampioenskap stem dik gemaak het en gesê het genoeg is genoeg. Die NHF staan agter julle en ondersteun julle.
Noorweë se Martinsen Marielle Elisabeth Mathisen (links) dra 'n bikinibroekie op 'n vorige toernooi. Foto: Getty Images
"Ons sal saam voortgaan om te baklei dat die reëls rakende kleredrag aangepas word. Die doelwit is dat spelers in uitrustings meeding waarmee hulle gemaklik voel."
Noorweë het die EHF voor die begin van die byeenkoms genader en toestemming gevra om kortbroekies te dra. Die EHF het die versoek egter geweier en gewaarsku enige oortreding van die reëls is strafbaar met boetes.
'n Noorweegse mosie om die huidige reëls aan te pas, sal in die komende maande deur die beheerliggame bespreek word.
Kleredrag in strandsporte is die afgelope jare 'n netelige kwessie omdat sommige spelers meen die bikini is vernederend en onprakties. – Sportredaksie